連捷未夠型 最佳連捷先至勁
2024年04月18日 13:52
東網電視
更多新聞短片
「最佳連捷」近期工夫非常積極。
做馬主嘅梗係想愛駒可以贏完又贏,不斷連捷就最開心啦。唔知係咪呢個原因,馬主林定國今季就幫兩匹J布新血改咗兩個都幾特別嘅名,早啲香港嗰匹3歲澳洲PPG叫「連捷」,遲啲抵港嘅4歲澳洲自購馬就叫「最佳連捷」,咁啱呢兩隻馬禮拜六就會分途出擊,如果可以一齊建功,都算係一時佳話啦。
「連捷」係由韋達訓練,來港後已經跑咗兩場,初出喺四班田草1200米跑尾二,但剛戰增程跑1400米已經後上跑第6名,落後「忠誠寶寶」3馬位,走勢都有幾大進步,今次再跑1400米改用田泰安,可能有更進一步演出。
至於「最佳連捷」就由沈集成訓練,喺澳洲跑咗5場取得2冠1亞1季,但兩場頭馬都係喺膠沙地取得,今次在港初出就跑田草1200米,當然此駒喺澳洲跑草地同程都入過Q,場地性能冇問題。操練方面,此駒上星期喺從化試咗兩課草閘,第1課就刻意搶前走,上周五就輕抒步頭性質,今次都算有備而來,不能忽視。